b'\n_START_ARTICLE_\nJohannes Johannesen\n_START_SECTION_\nSeuraura\n_START_PARAGRAPH_\nJohannesen on Viking Hockeyn (aiemmin Stavanger Hockey) kasvatti. H\xc3\xa4n debytoi seuran miesten joukkueessa 16-vuotiaana Norjan toiseksi korkeimmalla sarjatasolla I-divisioonassa kaudella 2013\xe2\x80\x932014, jolloin Johannesen pelasi siell\xc3\xa4 kahdeksan runkosarjaottelua ilman tehopisteit\xc3\xa4. Kaudeksi 2014\xe2\x80\x932015 h\xc3\xa4n siirtyi Stavanger Oilersiin. Johannesen pelasi suurimman osan kaudestaan seuran A-nuorissa, joissa h\xc3\xa4n voitti Norjan-mestaruuden. 17-vuotias Johannesen debytoi my\xc3\xb6s Oilersin miesten joukkueessa ja h\xc3\xa4n pelasi Norjan p\xc3\xa4\xc3\xa4sarja GET-ligaenissa 19 runkosarja- ja yhden Mestarien liigan ottelun tehden kaksi sy\xc3\xb6tt\xc3\xb6pistett\xc3\xa4. Johannesen voitti kauden p\xc3\xa4\xc3\xa4tteeksi Norjan-mestaruuden. Toukokuussa 2015 h\xc3\xa4n teki kaksivuotisen jatkosopimuksen Oilersin kanssa._NEWLINE_Varsinaisella GET-ligaenin tulokaskaudellaan 2015\xe2\x80\x932016 Johannesen teki 43 runkosarjaottelussa tehot 3+11=14 ja 17 playoff-ottelussa tehot 1+6=7. H\xc3\xa4n voitti pudotuspeleiss\xc3\xa4 Oilersin sis\xc3\xa4isen tehotilaston lukemalla +12, joka oli my\xc3\xb6s liigan puolustajista paras. Johannesen voitti kauden p\xc3\xa4\xc3\xa4tteeksi Norjan-mestaruuden ja h\xc3\xa4net valittiin GET-ligaenin vuoden tulokkaaksi. CHL:ss\xc3\xa4 Johannesen teki kauden aikana kuudessa ottelussa yhden maalin._NEWLINE_Kaudeksi 2016\xe2\x80\x932017 Johannesen siirtyi kaksivuotisella sopimuksella Ruotsin SHL-liigan Fr\xc3\xb6lunda HC:hen. H\xc3\xa4n pelasi joukkueessa kymmenen runkosarja- ja viisi CHL-ottelua tehopistein 1+2=3. Johannesen voitti CHL:n mestaruuden. H\xc3\xa4n pelasi suurimman osan runkosarjastaan kuitenkin lainalla HockeyAllsvenskan-joukkue IK Oskarshamnissa tehden 26 ottelussa tehot 1+1=2. Loppukaudella h\xc3\xa4n palasi Fr\xc3\xb6lundan vahvuuteen ja vahvisti seuran J20-junioreita J20 SuperElitin pudotuspeleiss\xc3\xa4. Alkukaudella 2017\xe2\x80\x932018 Johannesen pelasi Fr\xc3\xb6lundassa nelj\xc3\xa4 CHL-ottelua, mutta h\xc3\xa4n ei saanut kuitenkaan peliaikaa SHL:n runkosarjassa. Johannesen pelasi lainalla sek\xc3\xa4 Allsvenskan-joukkue Leksands IF:ss\xc3\xa4 ett\xc3\xa4 Hockeyettan-joukkue Hanhals IF:ss\xc3\xa4, kunnes marraskuussa 2017 h\xc3\xa4n l\xc3\xa4hti Fr\xc3\xb6lundasta ja palasi loppukauden sopimuksella kotimaahansa Stavanger Oilersin riveihin.\n_START_SECTION_\nMaajoukkueura\n_START_PARAGRAPH_\nJohannesen edusti Norjaa MM-kilpailuissa vuosina 2016 ja 2017. Yhteens\xc3\xa4 h\xc3\xa4n on pelannut 28 A-maaottelua tehopistein 3+3=6. Johannesen teki A-maajoukkuedebyyttins\xc3\xa4 vain 18-vuotiaana Metal Challengessa 11. helmikuuta 2016 Tanskan R\xc3\xb8dovressa Etel\xc3\xa4-Koreaa vastaan. Ensimm\xc3\xa4isen A-maajoukkuemaalinsa h\xc3\xa4n teki saman vuoden MM-kilpailuissa 8. toukokuuta 2016 Moskovan VTB-j\xc3\xa4\xc3\xa4palatsissa Kazakstania vastaan._NEWLINE_Johannesen pelasi my\xc3\xb6s alle 20-vuotiaiden IA-divisioonan MM-kilpailuissa vuonna 2016 sek\xc3\xa4 alle 18-vuotiaiden IA-divisioonan MM-kilpailuissa vuonna 2015, jolloin h\xc3\xa4net valittiin Norjan parhaaksi pelaajaksi.'